Chevrolet Corvette C6

Η έκτη γενιά της Chevrolet Corvette, γνωστή ως **Chevrolet Corvette C6**, παρουσιάστηκε επίσημα στο Σαλόνι Αυτοκινήτου στο Ντιτρόιτ τον Ιανουάριο του 2004, μπήκε στη μαζική παραγωγή τον Ιούνιο και κυκλοφόρησε στις ΗΠΑ το καλοκαίρι του 2004, για τη σεζόν του 2005. Ήταν η πρώτη γενιά Corvette μετά τη λήξη της παραγωγής της Corvette C1 (της πρώτης γενιάς της Corvette) το 1962, που είχε συμβατικούς προβολείς, αντί για αναδιπλούμενους. Επίσης, προσέφερε μια σαφώς μεγαλύτερη παλέτα εκδόσεων από τις προηγούμενες γενιές, με εντυπωσιακότερες εκδόσεις την ZR1, που έφερε τότε τον τίτλο της ισχυρότερης Corvette έως την παρουσίαση της έκδοσης Corvette Z06 της Corvette C7 το 2014, καθώς και την αποκλειστικά αγωνιστική Corvette C6.R και μάλιστα, μέχρι σήμερα, η C6.R παραμένει η γενιά με τον μεγαλύτερο αριθμό επιτυχιών σε αγώνες.

Η C6 παρήχθη από τον Ιούνιο του 2004 έως τις 28 Φεβρουαρίου 2013, φτάνοντας συνολικά τα 215.123 αντίτυπα. Τελικώς αντικαταστάθηκε από την Chevrolet Corvette C7, η οποία παρουσιάστηκε επίσημα στις 13 Ιανουαρίου 2013, στο Σαλόνι Αυτοκινήτου του Ντιτρόιτ, και μπήκε στην παραγωγή τον Σεπτέμβριο, για τη σεζόν (model year / έτος μοντέλου) του 2014.

## Εξέλιξη

Η προκάτοχος Chevrolet Corvette C5, κατά την εμπορική εισαγωγή της στην αγορά, στις αρχές του 1997, θεωρήθηκε ως ένα τεράστιο βήμα εμπρός σε σύγκριση με την Corvette C4 που αντικατέστησε και μάλιστα ήταν η πρώτη γενιά που αναπτύχθηκε εξ αρχής ως ένα εντελώς νέο αυτοκίνητο, αντί για βελτιωμένη μετεξέλιξη του προηγούμενου. Επιπλέον, είχε τότε θεωρηθεί ως ένα επαναστατικό μοντέλο, αποσπώντας ιδιαίτερα εγκωμιαστικά σχόλια και σημαντικές διακρίσεις. Ακόμα και έως λίγο πριν την αντικατάστασή της, συνέχιζε να διατηρεί σταθερά υψηλές πωλήσεις, προσφέροντας εξαιρετικές επιδόσεις, κράτημα / οδική συμπεριφορά και αισθητική, ακόμα και σε σύγκριση με πολύ ακριβότερα σπορ υπεραυτοκίνητα.
left|thumb|Chevrolet Corvette C6 coupé του 2006.

Ως αποτέλεσμα, ο μητρικός όμιλος της General Motors είχε αντιληφθεί ότι για πρώτη φορά στην ιστορία είχε καταφέρει τελικώς να δημιουργήσει ένα υψηλών επιδόσεων σπορ αυτοκίνητο παγκόσμιας κλάσης και κατέληξε στο συμπέρασμα ότι δεν υπήρχε λόγος να ρισκάρει τη δημιουργία ενός ριζικά διαφορετικού μοντέλου για αντικαταστάτη. Αντιθέτως, θεώρησε τότε ότι η ασφαλέστερη στρατηγική κίνηση ήταν η περαιτέρω εξέλιξη της ήδη κορυφαίας Corvette C5, με σκοπό να βελτιωθεί στα σημεία και να πλησιάσει ακόμα περισσότερο την τελειότητα.

Μια ιδιαιτερότητα της C6 ήταν ότι, αντίθετα με όλες τις άλλες γενιές της Corvette, εξελίχθηκε παράλληλα και με ένα άλλο μοντέλο που βασίστηκε στην ίδια πλατφόρμα Y-body, την Cadillac XLR, που κυκλοφόρησε για πρώτη φορά 1 έτος πριν την C6, μέσα στο 2003, και μάλιστα κατασκευαζόταν στο ίδιο εργοστάσιο παραγωγής της Chevrolet Corvette, στο Bowling Green, Κεντάκι. Ωστόσο, η Corvette C6 διατήρησε μια εντελώς ανεξάρτητη αισθητική, τόσο στην εξωτερική σχεδίαση, όσο και στο σαλόνι, σε βαθμό που ο εξωτερικός παρατηρητής να μην μπορεί να αντιληφθεί την συγγένεια. Επίσης, η XLR έφερε διαφορετικά μηχανικά σύνολα, τα οποία ήταν όλα κοινά με άλλα μοντέλα της Cadillac της τότε εποχής, και μετά τη διακοπή της παραγωγής της, το 2009, δεν υπήρξε διάδοχος.
[left|thumb|Chevrolet Corvette C6 coupé του 2011 στο [Ντίσελντορφ της Γερμανίας.]]

Προσπαθώντας να καταστήσουν την Corvette C6 πιο ελκυστική και στις διεθνείς αγορές, τα μέλη της ομάδας εξέλιξης αποφάσισαν την μείωση του συνολικού μήκους του αμαξώματος, προκειμένου να κυκλοφορεί απροβλημάτιστα σε κάθε πιθανό οδικό δίκτυο, ακόμα και στους αστικούς δρόμους της Ευρώπης. Αυτό, επίσης, προσέφερε στην Corvette C6 ακόμα υψηλότερες επιδόσεις από τους προκατόχους της, σε συνδυασμό βέβαια και με τους νέους, ακόμα ισχυρότερους κινητήρες που έλαβε. Η Corvette C6 υπέστη οριακή μείωση και στο πλάτος, αλλά ταυτόχρονα το μεταξόνιο αυξήθηκε ελαφρά, προσφέροντας έτσι καλύτερους χώρους στους επιβάτες. Επίσης, διατηρήθηκε η παραδοσιακή διαμόρφωση των Corvette (έως και την Corvette C7, καθώς η Corvette C8 άλλαξε σε κεντρομήχανη) «V8 κινητήρας μπροστά, πίσω κίνηση».
left|thumb|Οι μπροστινοί προβολείς της Chevrolet Corvette C6.

Μία επιπλέον αξιοσημείωτη απόφαση, που ελήφθη ήδη από τα αρχικά στάδια εξέλιξης και σχεδιασμού, δηλαδή μέσα στο 1999, ήταν η κατάργηση των αναδιπλούμενων φώτων και η τοποθέτηση συμβατικών προβολέων, για πρώτη φορά σε Corvette μετά τη λήξη της παραγωγής της Corvette C1 το 1962. Σκοπός ήταν η βελτίωση της αεροδυναμικής υπό όλες τις συνθήκες οδήγησης, η μείωση του βάρους στο μπροστινό μέρος του σασί και η απάντηση στις διαχρονικές διαμαρτυρίες πολλών ιδιοκτητών Corvette ότι τα αναδιπλούμενα φώτα είχαν υψηλό κόστος συντήρησης, καθώς και επισκευής σε τυχόν βλάβη. Παράλληλα, για την σχεδίαση της Chevrolet Corvette C6 χρησιμοποιήθηκε και αεροδυναμική σήραγγα, με κάθε λεπτομέρεια του αμαξώματος να έχει μελετηθεί προσεκτικά προς αυτή την κατεύθυνση, με αποτέλεσμα να έχει αεροδυναμικό συντελεστή Cd 0,28 - μία περαιτέρω βελτίωση ως προς τον συντελεστή Cd 0,29 της προκατόχου Corvette C5 και ιδιαίτερα σημαντική, αν συνυπολογιστούν το μικρότερο μήκος του αμαξώματος της C6 από αυτό της C5, καθώς και τα ακόμα φαρδύτερα πίσω ελαστικά της Corvette C6.
left|thumb|Το σαλόνι μιας Chevorlet Corvette C6 του 2005 (η μοναδική σεζόν με 4-άκτινο τιμόνι, καθώς στη συνέχεια καθιερώθηκε ένα σπορ 3-άκτινο τιμόνι) με δορυφορική πλοήγηση και 6-τάχυτο μηχανικό κιβώτιο.

Επιπρόσθετα, σχεδιάστηκε ένα εντελώς νέο σαλόνι και με υλικά ακόμα υψηλότερης ποιότητας, ενώ και το επίπεδο συναρμολόγησης βελτιώθηκε περαιτέρω, με σκοπό την ενίσχυση του ίματζ της Corvette στην κατηγορία των σπορ υπεραυτοκινήτων. Η προκάτοχος Corvette C5 είχε εισπράξει ορισμένα αρνητικά σχόλια από κάποιους οπαδούς της Corvette, αλλά και δημοσιογράφους, ότι είχε ένα πολύ φτηνό και «σκοτεινό» ταμπλό, υπερβολικά «φτηνής πλαστικής αίσθησης» και με χαμηλή ποιότητα συναρμολόγησης (σε κάποια σημεία του ταμπλό τα πλαστικά δεν ταίριαζαν ακριβώς μεταξύ τους, και ιδίως ακόμα εντονότερα ανάμεσα στο ταμπλό και στην επένδυση στις πόρτες, όπου υπήρχε εμφανές κενό ανάμεσά τους), καθώς μάλιστα όλες οι εκδόσεις της C5 (με μοναδική εξαίρεση το επετειακό πακέτο 50th Anniversary Edition του 2003, που είχε ένα εξ ολοκλήρου κρεμ σαλόνι και ταμπλό) προσέφεραν αποκλειστικά μαύρα ταμπλό (και συνήθως οι C5 κυκλοφόρησαν με μαύρα καθίσματα, αν και κάποια αντίτυπα παρήχθησαν με κόκκινα ή κρεμ καθίσματα, φυσικά όλα δερμάτινα). Για τον λόγο αυτό, στο σαλόνι της Corvette C6 τοποθετήθηκαν στοιχεία από αλουμίνιο, όπως και απομιμήσεις μετάλλων, μαζί με κάποιες ακόμα φωτεινές πινελιές, και η ποιότητα συναρμολόγησης βελτιώθηκε εμφανώς.File:2007 Chevrolet Corvette - 15386082453.jpg
right|thumb|Chevrolet Corvette C6 convertible του 2007 στις Ηνωμένες Πολιτείες, δίπλα σε μια Chevrolet Corvette C6 Z06 (δεξιά).

Με την εμπορική εισαγωγή της C6, επίσης, άρχισαν για πρώτη φορά σε Corvette να προσφέρονται σύστημα δορυφορικής πλοήγησης (το οποίο λειτουργούσε εξ αρχής με DVD και μπορούσε να παραγγελθεί με έξτρα χρέωση 1.400 δολάρια), σύστημα τηλεματικής **OnStar**, δορυφορικό ραδιόφωνο, θερμαινόμενα καθίσματα και πλευρικοί αερόσακοι. Ειδικότερα οι πλευρικοί αερόσακοι ήταν μέσα στα καθίσματα και συνολικής προστασίας πλευρών και κεφαλής (αερόσακοι τύπου combo), αν και παραδόξως έως τη σεζόν του 2009 στην κλειστή εκδοχή κουπέ δεν ήταν διαθέσιμοι στην εισαγωγική έκδοση εξοπλισμού, ενώ σε όλες τις άλλες εκδόσεις εξοπλισμού των κουπέ ήταν στάνταρ, και ειδικότερα στην εκδοχή καμπριολέ ήταν εξ αρχής στάνταρ σε όλες τις εκδόσεις. Τελικώς, από τη σεζόν του 2010 οι πλευρικοί αερόσακοι έγιναν στάνταρ και σε όλες τις C6 κουπέ, ενώ είναι αξιοσημείωτο ότι οι ίδιοι πλευρικοί αερόσακοι, με το ίδιο σχήμα, συνεχίζουν να τοποθετούνται από τότε μέχρι σήμερα και σε όλες τις μεταγενέστερες γενιές της Chevrolet Corvette, φυσικά πάντα ως στάνταρ.
right|thumb|Το σαλόνι της προηγούμενης Chevrolet Corvette C6 convertible του 2007.

Παρά τις βελτιώσεις αυτές ως προς την Corvette C5, η τιμή της Corvette C6 συγκρατήθηκε και πάλι σε πολύ χαμηλότερα επίπεδα από αυτά των ευρωπαϊκών ανταγωνιστικών μοντέλων. Όπως μάλιστα δήλωσε στις 25 Μαΐου 2005 ο Ντέιβ Χιλ (Dave Hill), ο τότε αρχιμηχανικός (σήμερα συνταξιούχος) που έπαιξε καθοριστικό ρόλο στη μηχανική εξέλιξη των Corvette C5 και Corvette C6: «Δεν θέλουμε να φτιάχνουμε συλλεκτικά (αυτοκίνητα) όπως κάνουν άλλες μάρκες. Θέλουμε να φτιάχνουμε σπορ αυτοκίνητα που κάθε Αμερικανός εργαζόμενος να μπορεί να αποκτήσει».

## Παρουσίαση
left|thumb|Ο πίνακας οργάνων της Corvette C6 βασικής έκδοσης. Η τελική ταχύτητα στην έκδοση αυτή ήταν 300 χιλιόμετρα την ώρα / 186 μίλια την ώρα και είχε ταχύμετρο με μέγιστη ένδειξη στα 200 μίλια / 322 χιλιόμετρα την ώρα στα μοντέλα που κυκλοφόρησαν στις ΗΠΑ και 320 χιλιόμετρα την ώρα στα μοντέλα εκτός ΗΠΑ.

Η παρουσίαση της Corvette C6 είχε αρχικά οριστεί για το καλοκαίρι του 2003, προκειμένου να συμπέσει με τον εορτασμό των 50 ετών παραγωγής της Chevrolet Corvette από την εισαγωγή της πρώτης γενιάς της τον Ιούνιο του 1953. Ωστόσο, σημειώθηκε μια καθυστέρηση, λόγω σοβαρών οικονομικών προβλημάτων της μητρικής General Motors, με αποτέλεσμα να προσφερθεί το επετειακό πακέτο 50th Anniversary Edition στην προκάτοχο Corvette C5 μέσα στη σεζόν του 2003, χωρίς ταυτόχρονη τελετή πρεμιέρας της C6.

Τελικώς, η Corvette C6 παρουσιάστηκε επίσημα στον Τύπο και στο κοινό τον Ιανουάριο του 2004 στο Διεθνές Σαλόνι Αυτοκινήτου στο Ντιτρόιτ, πλην όμως υπήρξαν κάποιες ακόμα αναβολές της τελευταίας στιγμής, με αποτέλεσμα να μπει στη μαζική παραγωγή μόλις τον Ιούνιο του 2004 και να κυκλοφορήσει σε όλες τις πολιτείες των ΗΠΑ μέσα στο καλοκαίρι, ως μοντέλο της σεζόν (model year, έτος μοντέλου) του 2005. Σταδιακά, από τις αρχές του έτους 2005 και μετά, ξεκίνησαν και οι εξαγωγές διεθνώς.
350px|right|thumb|Το πίσω μέρος των Corvette C6 (αριστερά) και C5 (δεξιά).

Ειδικότερα όμως η αρχική υποδοχή της αισθητικής της Corvette C6 από τον Τύπο αυτοκινήτου και το κοινό, πριν ακόμα ξεκινήσουν οι πρώτες επίσημες δοκιμές της, ήταν πολύ πιο χλιαρή σε σχέση με τα εγκωμιαστικά σχόλια που είχαν εισπράξει οι Corvette C4 και Corvette C5 κατά τα έτη εισαγωγής τους. Ο λόγος ήταν ότι η C6 φαινόταν εμφανώς, ιδίως στην εξωτερική αισθητική της, ότι ήταν ένα έντονο λίφτινγκ της προκατόχου C5 προκειμένου να γίνει πιο σύγχρονη αισθητικά, παρά μια πραγματικά νέα γενιά, καθώς μάλιστα το συνολικό προφίλ του αμαξώματος των C5 και C6 ήταν πανομοιότυπο. Εξαίρεση φυσικά ήταν τα ακάλυπτα μπροστινά φώτα, για τα οποία όμως αρκετοί από τον Τύπο και το κοινό σχολίασαν ότι έμοιαζαν ενοχλητικά με αυτά της Ferrari 360 Modena, προσθέτοντας ότι με τα φώτα αυτά η Corvette C6 έχασε τον παραδοσιακό αμερικανικό χαρακτήρα όλων των παλαιότερων Chevrolet Corvette και έγινε πιο ευρωπαϊκής φιλοσοφίας αυτοκίνητο. Μάλιστα κάποια αμερικανικά περιοδικά αυτοκινήτου και αρκετοί σχολιαστές σε σχετικές ιστοσελίδες στο Διαδίκτυο σχολίασαν ειρωνικά, και τότε και στα μεταγενέστερα χρόνια, ότι το μοντέλο αυτό κανονικά θα έπρεπε να είχε ονομαστεί Corvette C5,5 (ειδικότερα στην αγγλόφωνα κράτη αναγράφεται Corvette 5.5) αντί για Corvette C6!

Από την άλλη όμως, η C6 απέσπασε στη συνέχεια άκρως θετικά σχόλια από τον Τύπο για την άριστη οδική συμπεριφορά της, την περαιτέρω βελτίωση στις επιδόσεις ως προς την προκάτοχο C5 και την εμφανή βελτίωση στην ποιότητα κατασκευής των υλικών στο σαλόνι και στη συναρμολόγησή τους σε σύγκριση με την C5 (αν και υπήρξαν κάποιοι δημοσιογράφοι που σχολίασαν ότι τα υλικά στο σαλόνι της C6 και πάλι δεν ήταν επαρκώς υψηλής ποιότητας για αυτοκίνητο πολυτελείας).

## Εκδόσεις
right|thumb|Chevrolet Corvette C6 Convertible στο Σαλόνι του Παρισιού το 2006.

Τους πρώτους μήνες, η Corvette C6 ξεκίνησε αποκλειστικά ως hatchback coupé με αποσπώμενο κεντρικό τμήμα οροφής, που αναφέρεται συχνά ως οροφή targa. Η ανοιχτή έκδοση convertible (καμπριολέ) επανήλθε τον Ιανουάριο του 2005 και, όπως συνέβη και στην προκάτοχο C5, έφερε στάνταρ πίσω παρμπρίζ από γυαλί και μάλιστα θερμαινόμενο. Για πρώτη φορά στην ιστορία της Corvette, η ανοιχτή έκδοση μπορούσε να παραγγελθεί με ηλεκτρικά ρυθμιζόμενη οροφή. Ο βενζινοκινητήρας και των δύο μοντέλων ήταν αρχικά ο **LS2**, κυβισμού 6.0 λίτρων / 5.967&nbsp;cm³ και ισχύος 400&nbsp;hp, και ήταν ουσιαστικά μια εξέλιξη του **LS1** των 5.7 λίτρων της Corvette C5. 
left|thumb|Δύο Chevrolet Corvette C6 Z06.

Το καλοκαίρι του 2005, με την έναρξη της σεζόν του 2006, επανήλθε η έκδοση υψηλών επιδόσεων **Corvette Z06** και, όπως συνέβη και με την Corvette C5 Z06, προσφέρθηκε μόνο ως coupé. Έφερε έναν εντελώς νέο βενζινοκινητήρα, τον **LS7**, κυβισμού 7.0 λίτρων / 7.008&nbsp;cm³ V8 και ισχύος 505&nbsp;hp, σε συνδυασμό αποκλειστικά με 6-τάχυτο μηχανικό κιβώτιο και αρχικά ήταν η ισχυρότερη Corvette όλων των εποχών έως τότε. Η πλατφόρμα της Z06 κατασκευαζόταν από αλουμίνιο, με αποτέλεσμα την μείωση του βάρους ως προς την στάνταρ ατσάλινη πλατφόρμα. Αντίθετα με την αποκλειστικά εγχώριας διαθεσιμότητας Corvette C5 Z06, η έκδοση C6 Z06 διατέθηκε επίσημα και στην Ευρώπη και σε άλλες αγορές διεθνώς.
right|thumb|Chevrolet Corvette C6 ZR1 του 2008.

Από τη σεζόν του 2008, οι βασικές εκδόσεις έλαβαν τον ακόμα πιο εξελιγμένο βενζινοκινητήρα LS3, κυβισμού 6.2 λίτρων / 6.162&nbsp;cm³ V8 και ισχύος 430&nbsp;hp, που αντικατέστησε τον αρχικό LS2 6.0 λίτρων / 5.967&nbsp;cm³ V8 των 400&nbsp;hp. Ταυτόχρονα, εισήχθη και ένα προαιρετικό σύστημα εξάτμισης dual-mode, το οποίο προσέφερε ελαφρά αύξηση της ισχύος στους 436&nbsp;hp.

Παρά την επιστροφή της Z06, ωστόσο, ο όμιλος της General Motors αποφάσισε τη δημιουργία και μιας ακόμα ισχυρότερης έκδοσης, ως το πρότζεκτ «Blue Devil». Οι πρώτες λεπτομέρειες δόθηκαν στη δημοσιότητα τον Απρίλιο του 2007 και τα αρχικά πιθανά ονόματα ήταν Blue Devil, Z07, SS (Super Sport) ή ZR-1. Τελικώς, τον Σεπτέμβριο του 2007 έλαβε την ονομασία **Corvette ZR1**, ως η ιδεολογική διάδοχος της Corvette C4 ZR-1 του 1990 - 1995 (στην Corvette C6 όμως, καθώς και στη διάδοχο Corvette C7, δεν έφερε το σύμβολο «-» μέσα στο όνομα). Παρουσιάστηκε τον Ιανουάριο του 2008 και κυκλοφόρησε για πρώτη φορά μέσα στο καλοκαίρι του 2008, ως μοντέλο 2009, ενώ διατέθηκε μόνο ως coupé. Το μηχανικό του σύνολο ήταν μια υπερτροφοδοτούμενη εκδοχή του βενζινοκινητήρα 6.2 λίτρων / 6.162&nbsp;cm³ V8, ισχύος 638&nbsp;hp, με επιτάχυνση 0–100&nbsp;km/h σε μόλις 3,7 δευτερόλεπτα και τελική ταχύτητα 330&nbsp;km/h (205&nbsp;mph), παίρνοντας έτσι τον τίτλο της ισχυρότερης Corvette έως τότε, αν και η Corvette Z06 συνέχισε να κατασκευάζεται παράλληλα με την ZR1 και με την εισαγωγική έκδοση ισχύος. Ο κινητήρας της Corvette C6 ZR1 έφερε τον κωδικό **LS9** και συνδυάστηκε αποκλειστικά με 6-τάχυτο μηχανικό κιβώτιο.
left|thumb|Chevrolet Corvette C6 Grand Sport convertible του 2011.

Από τη σεζόν (model year, έτος μοντέλου) του 2010 και μετά, προστέθηκε μια νέα έκδοση στην παλέτα του μοντέλου, η **Corvette Grand Sport**, σε εκδοχές Coupé και Convertible (καμπριολέ), που αντικατέστησε το προηγούμενο σπορ πακέτο Z51. Τον Μάρτιο του 2010, η Chevrolet ανακοίνωσε ότι, από το καλοκαίρι του 2010 και μετά, θα διατεθούν μόλις 500 αντίτυπα μιας ειδικής έκδοσης, της **Z06 Carbon Limited Edition**, η οποία τελικώς διατηρήθηκε στην παραγωγή έως το 2012, λόγω μεγάλης ζήτησης. Ταυτόχρονα, με την έναρξη της σεζόν του 2011, άρχισε να προσφέρεται και ένα σπορ πακέτο για την Z06, υπό την ονομασία **Corvette Z07**, με το οποίο μπορούσαν να παραγγελθούν τα περισσότερα στοιχεία εξοπλισμού της έκδοσης Z06 Carbon.
right|thumb|Chevrolet Corvette ZR1 τον Απρίλιο του 2012.

Στα μέσα του 2011, με την έναρξη της σεζόν του 2012, άρχισε να προσφέρεται στην Corvette C6 το επετειακό πακέτο **Chevrolet Centennial Edition**, για τον εορτασμό των 100 ετών από την ίδρυση της Chevrolet, που είχε λάβει χώρα στις 3 Νοεμβρίου 1911. Ένα ακόμα επετειακό πακέτο προσφέρθηκε τη σεζόν του 2013, που ήταν και η τελευταία για την Corvette C6, και ήταν το **60th Anniversary**, για τον εορτασμό των 60 ετών από την εισαγωγή της πρώτης γενιάς της Corvette εν έτει 1953.

## Ονομασία στην Ευρώπη
[left|thumb|Chevrolet Corvette C6 στη [Γαλλία.]]

Ειδικότερα στην Ευρώπη, από το 2005, που ξεκίνησε η εισαγωγή της C6 ευρωπαϊκών προδιαγραφών, έως και το 2010 συνέβη το εξής παράξενο: η Chevrolet Corvette C6 διατέθηκε επίσημα από τις αντιπροσωπείες ως «Corvette» σκέτο (όπως αναγραφόταν ακόμα και στα διαφημιστικά φυλλάδια), σαν να ήταν ανεξάρτητη εταιρεία, και χωρίς να αναφέρεται πουθενά το όνομα της ίδιας της εταιρείας παραγωγής, δηλαδή της Chevrolet. Ο λόγος ήταν ότι από την 1η Ιανουαρίου του 2005 ξεκίνησε να λειτουργεί η Chevrolet Europe, η οποία ήταν θυγατρική της GM Korea, θυγατρικής της GM στη Νότια Κορέα, και διέθετε όλα τα μοντέλα της πρώην Daewoo με το σήμα της Chevrolet (προηγουμένως, για αρκετές δεκαετίες και έως το 2004 γίνονταν απευθείας εισαγωγές κάποιων από τα αμερικανικά μοντέλα της Chevrolet στην Ευρώπη). Κατά συνέπεια, επειδή τα μοντέλα αυτά ήταν όλα χαμηλού κόστους και είχαν ήδη νοητά συνδεθεί στην κοινή γνώμη της ηπείρου με την Daewoo, η Corvette δεν διατέθηκε τότε ως Chevrolet, προκειμένου να μην πληγεί το ίματζ της Corvette στην ευρωπαϊκή κοινή γνώμη. Σύμφωνα με ανώτατα στελέχη της Chevrolet, ο στόχος της κίνησης αυτής ήταν να διατηρηθεί η σπορ και αναβαθμισμένη εικόνα της Corvette στις ευρωπαϊκές χώρες.
[right|thumb|Chevrolet Corvette C6 ZR1 στο Σαλόνι Αυτοκινήτου του [Παρίσι|Παρισιού τον Σεπτέμβριο του 2012, για τη σεζόν του 2013.]]

Τελικώς όμως, από τη σεζόν (model year, έτος μοντέλου) του 2011, επειδή ξεκίνησε τότε να εξάγεται στην Ευρώπη η Chevrolet Camaro 5ης γενιάς, η Corvette C6 άρχισε να διατίθεται εκ νέου ως Chevrolet Corvette στη Γηραιά Ήπειρο. Επίσης, τον Δεκέμβριο του 2013 η General Motors ανακοίνωσε την οριστική διακοπή της Chevrolet από το σύνολο όλων των χωρών της ευρωπαϊκής ηπείρου, όπως και έγινε τον Ιανουάριο του 2016, με εξαίρεση τα εικονικά μοντέλα Chevrolet Corvette και Chevrolet Camaro, τα οποία συνέχισαν να εξάγονται. Στις 31 Αυγούστου 2019 όμως, η εξαγωγή της Chevrolet Camaro 6ης γενιάς σταμάτησε για λόγους αδυναμίας εκπλήρωσης των ευρωπαϊκών προδιαγραφών καυσαερίων, αφήνοντας την Corvette το μοναδικό μοντέλο της Chevrolet που διατίθεται επίσημα στην Ευρώπη.

## Πλήρες χρονοδιάγραμμα

## Αναφορές


## Βιβλιογραφία
* Holmes, Mark (2007). «Ultimate Convertibles: Roofless Beauty». London: Kandour. pp.&nbsp;60–61. ISBN 978-1-905741-62-5.
* C6 Corvette Book of Knowledge: Corvette Buyers Guide. ISBN 1470074141, 9781470074142 (148 σελίδες) C6 Chevrolet Corvette 2005-2013 Buyers / Owners Guide.
* Weekend Projects for Your Modern Corvette: C4, C5, C6. By Tom Benford (2009).

## Εξωτερικοί σύνδεσμοι

* 2005-2013 Chevrolet Corvette review by www.consumerguide.com
* Corvette C6 overview by www.corvsport.com 
* www.c6registry.com / Αναλυτικά η εξέλιξη της Chevrolet Corvette C6 
* Αφιέρωμα στον κινητήρα LS2 της Chevrolet Corvette C6

Κατηγορία:Σπορ αυτοκίνητα
Κατηγορία:Αυτοκίνητα πολυτελείας
Κατηγορία:Αμερικανικά αυτοκίνητα
Corvette C6
Κατηγορία:Αυτοκίνητα ράλλυ